ОТЧЕТ

За дейността на народно читалище „ИЗГЕВ – 1929г.“ с. Ветрище за 2023 година

Уважаеми дами и господа /членове на народно читалище „ИЗГЕВ – 1929г.“ с. Ветрище/, измина още една година от дейността на Народно читалище „Изгрев – 1929“ с. Ветрище. Годината бе изпълнена с разнообразна дейност, осъществени изяви значима културно- масова дейност .Това бе период, в който се опитвахме не само да съхраним наследената читалищна дейност, но и да я осъвременим и обогатим, водени от стремежа за участие в един адекватен и ефективен процес на утвърждаване ролята на читалището, като водеща културна институция в духовния живот на нашето село. През 2023г. читалището осъществяваше дейностите заложени в културния ни план – честване на Ивановден, Йордановден, Васильовден, Антоновден и Атанасовден бяха отбелязани. Традиционно бяха отпразнувани Бабинден, Трифон Зарезан и Свети Валентин. С децата от село направихме мартенички , закачихме ги на дърво в очакване на баба Марта. Подобаващо отпразнувахме 8 – ми март . Лазаров ден беше едно невероятно изживяване за нашите прекрасни лазарки, за което им благодарим от сърце. По случай Лазаровден имаше куклен театър с участието на артисти от драматично-куклен театър „Васил Друмев“ гр. Шумен със спонсорството на Камен …….. Гости на кукления театър бяха деца от селата Друмево, Вехтово, Р. Димитриево и разбира се и нашите деца от Ветрище. Празникът завърши с поздравления от лазарките на с. Вехтово. Усилена подготовка кипеше за Великден с нашите деца – рисувахме, оцветявахме и боядисахме великденски яйца за великденското дърво.

За село Ветрище датата първи май е специална, тъй като тогава се събираме на открито, за да си премерим уменията във футбола с отбори от съседните села, както и силите в другите игри, а накрая да хапнем скара и пием по питие за наше здраве. През миналата година, жители и гости на селото се събраха на поляната, където е и футболното игрище. В празника взеха участие голяма част от съселяните ни, които спортуваха и се веселиха, както тук умеем. Гост-участници имахме от съседните ни села. Наградният фонд и грамотите приятно изненадаха всички.

Гергьовден е храмов празник на църквата в нашето село. По случай празника ние украсихме люлката в парковото пространство на читалището и отбелязахме подобаващо и забавно „Гергьовското люшкане“ за здраве.

Взехме участие в поклонническо шествие посветено на българската азбука, което тръгна от с. Велино и завърши в гр. Велики Преслав. То бе организирано от професор Спартак Паскалевски.

Голямото богатство на село Ветрище са неговите деца, които освен красиви са и много талантливи – по случай 1 -ви юни всички деца се включиха на празника като рисуваха на асфалт, играха, танцуваха, а после се почерпихме.

С гордост може да кажем, че на фестивала в гр. Бяла танцова формация „Звездите“ и групата ни за руски песни „Берьозка“ получиха грамоти и златни медали.

През месец август групата ни за руски песни „Берьозка“ взе участие в „Деня на динята „ в с. Салманово.

За поредна година отбелязахме празника на динените фенери и празника на „Ветришкото барбекю“. Тогава видяхме светлинна феерия, родена от въображението на деца, родители, баби и дядовци, които заедно бяха изработили динени фенери. Отново имаше награди и отличия за най – красива изработка. Хапнахме барбекю като отличихме най – добрите на скарата. По традиция съревнованието беше оспорвано, а журито безпристрастно, въпреки опитите да бъде подкупено с храна и напитки. Награди имаше за най – добрите, а останалите се задоволиха с приготвеното на барбекюто.

Другото голямо събитие, което читалището организира и проведе беше ежегодния празник на „Терлика и занаятите“. Участие в празника взеха децата от детска градина „Изворче“ гр. Шумен, детски танцов състав „Венче“ гр. Шумен, фолклорни групи от с. Вехтово, с. Хърсово, с. Мараш ,с. Хан Крум, с. Никола Козлево, порасналите мажоретки от ОСК „Здраве - Мадарски конник – ветерани спортисти” гр. Шумен, спортен клуб „Здраве“ гр. Шумен, а специални гости бяха НЧ „Христо Ботев 1913“ с. Прелез, община Завет, област Разград. На площада беше подредена кулинарна изложба, а най – голямата атракция и интерес предизвикаха мекиците, които нашите жени правиха пред гостите на празника. Уменията на ветришките жени се оцениха, като се съди по това, че всички ястия от изложбата бяха разпродадени. По волята на кулинарките, събраната сума от около 340 лева, беше дарена на читалището.

През миналата година, по инициатива на децата, се отбеляза и празника „Хелуин“. Маскирани и с викове „Пакост или лакомство“, децата посетиха къщите в селото и бяха възнаградени със сладкиши от домакините.

Както всички знаете през последните години НЧ „ИЗГРЕВ – 1929“ с. Ветрище не е печелило проекти. Последният проект беше през 2018 г. Под ръководството на новото Настоятелство през 2023г. читалището в с. Ветрище кандидатства по три проекта и бяха одобрени:

1/“ Коледари идат“ на обща стойност - 5 625 лв.

След дълго проучване на пазара намерихме фирма, която да ушие носиите за по – малка сума 10 бр \*250лв.

От Община Шумен бяха отпуснати 1 000 лв., а нашето самоучастие възлиза на стойност – 1 500 лв.

2/“Българските библиотеки – съвременни центрове за четене и информираност“ за 2023г.

От Министерството на културата бяха отпуснати – 1 211,45 лв.

Самоучастие - 0,72

3/“Заедно в труд и игри“ на стойност 3 109 лв.

Отпуснати 1 000 лв. от Община Шумен

Този проект ще се осъществи до края на 2024.

„Коледа“ също беше отбелязана подобаващо в селото. Коледарската група на селото посети всички къщи, беше посрещната с радост от стопаните, благослови всички и нарече за здраве и берекет. И тази година в групата се включиха кобила и нейния стопанин. С нейна помощ до читалището бяха превозени всички дарове, които коледарите получиха. Немалката сума от около 900 лева, която беше събрана от тях, беше дарена на читалището, като желанието на групата е да бъде използвана за изграждане на тоалетна в сградата. В края на месец декември 2023г. жителите на селото се събрахме в читалището, за да изпратим годината и да се почерпим с даровете получени от коледарите.

По инициатива на кметския наместник на селото Галина Гичева и след съгласуване с читалищното настоятелство, е депозирана докладна записка в отдел „Култура“ Община – Шумен, за отпускане на средства за ремонт на читалището ни, а именно за смяна на останалите стари врати с нови, ремонт на външните стъпала и изграждане на рампа за инвалиди, ремонт на пода и смяна на завесите на сцената, ремонт на гримьорната и външната тоалетна и подмяна на преградната стена на библиотеката. Читалище „ИЗГЕВ – 1929г.“ с. Ветрище ще кандидатства по проекти за обновяване на сградния и библиотечния си фонд.

Със средства на Читалището заплатихме изработката и доставка на два ПВЦ прозореца за Библиотеката. Изготвено и депозирано е заявление от председателя на читалището до кмета на Община Шумен за нужните СМР и средства. Очакваме Общинското предприятие да монтира дограмата, да я подмаже и пребоядиса читалнята и библиотеката. При възможност и средства, ще бъде доставена и положена подова настилка.

От името на членовете на читалищното настоятелство и секретар, изказвам искрена благодарност, на всички които се включваха активно в мероприятията, дариха безвъзмездно труда си и помагаха в организирането на дейността на читалището. Благодарност и към Проверителната комисия за критичността и отговорността при работата й.

Членове на читалищното настоятелство:

Председател:

Димитър Горчев

Членове:

Галина Гичева

Ангелина Маринова

Татяна Люцканова

Анифе Бехич

Недко Русев

Георги Георгиев

Проверителна комисия:

проф. Мийрям Салим

Атанас Бозаджиев

Красен Нончев